דניאלה עם בעלה בן ספקטור (מעטיפת אלבומם "Love is")
**דניאלה ספקטור** (נולדה ב-8 בדצמבר 1981) היא זמרת-יוצרת ישראלית.

ביוגרפיה
--------

ספקטור נולדה בשם **דניאלה פפיש** במושב רמות השבים. אמה, רינה פפיש, עבדה במשך שנים רבות בטלוויזיה החינוכית כבמאית ומפיקה. בילדותה ניגנה ספקטור בפסנתר ומגיל צעיר החלה להופיע במסגרות שונות.

קריירה
------

בשנת 2006, עשתה ספקטור את הניסיון הראשון שלה לפריצה בתחום המוזיקה כשהקליטה יחד עם הרכב משלה מיני-אלבום שכלל שישה שירים, איתם גם הופיעה ברחבי הארץ. לצד ההופעות עם השירים שלה, הופיעה ספקטור באותה תקופה גם בהרכב בשם "Two Drops" (עם בן ספקטור בקלידים ושירלי קונס בשירה). בנוסף הלחינה מוזיקה למופעי מחול (למשל, "כל החלונות פתוחים" של נדר רוסנו ו"תשוקת ההומלסים" של רובי אדלמן), להצגות תיאטרון וסרטים קצרים (למשל, הסרט "כלא" של עדי הראל).

בשנת 2009 הוציאה ספקטור את אלבום הבכורה שנקרא **"דניאלה ספקטור"**. האלבום, שאת רובו הקליטה בעצמה בבית, יצא ב-1 בספטמבר 2009 בהוצאה עצמית, ומתוכו התפרסמו השירים "הירושימה", "הכוכב הזה מת", "לישון בלעדיי" ו"זה הזמן". ספקטור כתבה והלחינה את כל השירים באלבום. האלבום זכה לביקורות מפרגנות והושמע גם ברדיו, בעיקר על ידי שדרני תחנת הרדיו 88FM, גדי ליבנה ובועז כהן.

בשנת 2010 זכתה ספקטור בפרס "תגלית השנה" במצעד הפזמונים העברי השנתי של ערוץ המוזיקה ורשת ג'.

עוד באותה שנה התארחה ספקטור באלבומו של דניאל סלומון "גאות", שבו שרה בדואט עם סלומון את השיר "אהוב לבי". כמו כן התארחה באלבומו של צח דרורי "כיוון הרוח", שבו שרה את השירים "אם תבוא" ו"רגעים". ביום הזיכרון 2010 השתתפה ספקטור בפרויקט "עוד מעט נהפוך לשיר" של גלי צה"ל, ובמסגרתו הלחינה את השיר "נוף" של יורם מושקט, שנפל במלחמת ששת הימים. על השיר כתבה ספקטור בפוסט שהעלתה בדף הפייסבוק שלה: "הלחנתי את "נוף" כחלק מפרויקט של גל"צ ליום הזיכרון 2010, מתוך קבוצת השירים שנתנו לי לבחור הוא ממש זהר בתמונה החיה שהוא הביא, תמונת נוף רחבה ובתוכה הטבע והאדם מתחברים. אחר כך למדתי שזה נבע באופן טבעי מאישיותו וחייו של האיש שכתב אותו, יורם מושקט, שהיה אדם מלא חיות השראה והומור, פסל צייר משורר ואיש חזון, עסק בפעילות תרבותית וחינוכית ברחבי הארץ, עבד עם ילדים ונוער והיה בין מקימי קיבוץ נחשולים. בנוסף היה איש משפחה ואבא לשלושה ילדים."

במרץ 2011 הוציאו דניאלה ובן ספקטור את אלבומם המשותף באנגלית **"Love is"**‏. הסינגל הראשון מהאלבום, "Cut it out", דואט משותף לדניאלה ול- M Jack Bee (אמן-יוצר אוסטרלי), הגיע למקום הראשון במצעד גלגלצ. דניאלה ספקטור כתבה את השירים, ובן ספקטור הפיק את האלבום. השניים הופיעו ברחבי הארץ וגם יצאו לסיבוב הופעות באירופה במטרה לקדם את האלבום. הניסיון לקידום האלבום מחוץ לישראל לווה במעבר של השניים לברלין לתקופה קצרה של כחצי שנה.

בדצמבר 2014 יצא אלבומה השלישי **"כל הדברים היפים באמת"**, אותו כתבה, הלחינה והפיקה מוזיקלית. מהאלבום התפרסמו השירים "כל הזמן אנחנו שוכחים", "אברהם", "לווייתן" ו"כל הדברים היפים באמת". בריאיון לטל גורדון סיפרה ספקטור על תהליך הכתיבה ועל החיבור ל"ישראליות": "יש משהו בכתיבה בארץ, שהיא מאוד מקומית, היא מאוד בנופים המקומיים, היא מאוד אישית ומאוד קונקרטית, ובאלבום הראשון שלי רק רציתי להתרחק מזה. כתבתי על הירושימה, על דוב לבן בקוטב, על כוכב, ניסיתי כמה שיותר להתרחק מזה, ובאלבום הזה דווקא אמרתי, אני רוצה להתקרב לכתיבה ישראלית, מקומית, שמדברת על משפחה ועל מקום, ועדיין לטעון את זה במשהו אותנטי שלי."

ב-2015 הופיעה עם המוזיקאי גבע אלון במופע משותף במסגרת פסטיבל הפסנתר. שיתוף הפעולה המוצלח בין השניים המשיך גם לסיבוב הופעות משותף ברחבי הארץ.
ב-2017 הקליטו השניים גרסת כיסוי לשיר "זמר נוגה" של החלונות הגבוהים. השיר יצא במסגרת פרויקט המחווה שהפיקו בתחנת גלגלצ לציון 50 שנה ליציאת האלבום של ההרכב.

ב-2018 הוציאה את השיר "תרקדי את זה", דואט משותף עם דאנה איבגי. השיר "בהתחלה", שכתבה על חוויית הלידה והאמהות, יצא בפברואר 2019, בהפקתו של אלון לוטרינגר. אחריו יצא "עדיין בוער" בהפקתו של תומר ישעיהו. שלושתם מתוך אלבומה הרביעי, **"בהתחלה"**, שיצא בדצמבר 2019. באותה שנה התארחה גם באלבומו של תומר ישעיהו "מנואלה" בשיר "בוקר טוב".

בשנת 2020, אלבומה הראשון הופק גם כתקליט, ולכבוד "Record Store Day", השיקה ספקטור את התקליט ב-28 באוגוסט באוזן השלישית שבתל אביב. בחודש אוקטובר השתתפה יחד עם רותם בר-אור במיזם "צו השעה" בחידוש לשיר "אל תפחד" (ביצוע במקור של אהוד בנאי). ב-2021 העלתה ספקטור מופע להקה במסגרת "פסטיבל הפסנתר" בתל אביב. המופע הוקלט ויצא שנה לאחר מכן באלבום "דניאלה ספקטור בהופעה חיה בפסטיבל הפסנתר".

ב-3 במרץ 2024 הוציאה ספקטור את הסינגל "לחיות" מתוך אלבומה החמישי. את השיר כתבה והלחינה בשנת 2023 לאחר שעברה מקום מגורים, בהשראת הסביבה והטבע החדשים. המפיק המוזיקלי של השיר והאלבום הקרוב הוא אלון לוטרינגר.

חיים אישיים
-----------

ספקטור נישאה ב-2009 למוזיקאי וטכנאי הקול בן ספקטור, שמלווה אותה בהקלטות מתחילת דרכה המוזיקלית ושותף לעיבוד ולהפקת אלבומיה. ההיכרות הראשונה בין השניים הייתה דרך אימו, מורה לציור, אצלה לקחה דניאלה שיעורי ציור מגיל ילדות. לזוג שני ילדים. המשפחה מתגוררת בפרדס חנה כרכור.

דיסקוגרפיה
----------

* **דניאלה ספקטור** (2009)
* **Love Is** (במשותף עם בן ספקטור) (2011)
* **כל הדברים היפים באמת** (2014)
* **בהתחלה** (2019)
* **דניאלה ספקטור בהופעה חיה בפסטיבל הפסנתר** (2021)

קישורים חיצוניים
----------------

ויקישיתוף מדיה וקבצים בנושא **דניאלה ספקטור** בוויקישיתוף
* 

* אתר האינטרנט הרשמי של דניאלה ספקטור
* דניאלה ספקטור, ברשת החברתית פייסבוק

* דניאלה ספקטור, ברשת החברתית אינסטגרם

* דניאלה ספקטור, סרטונים בערוץ היוטיוב

* דניאלה ספקטור, באתר שירונט

* דניאלה ספקטור, באתר ספוטיפיי

* דניאלה ספקטור, באתר MusicBrainz (באנגלית)

* דניאלה ספקטור, באתר Discogs (באנגלית)

* דניאלה ספקטור, דף שער בספרייה הלאומית

* דניאלה ספקטור, באתר בנדקמפ
* יואב בראל, נפש רומנטית: ריאיון עם דניאלה ספקטור, באתר nrg‏, 16 באוגוסט 2009
* סיני גז, השאלון עם דניאלה ספקטור, 28 באוקטובר 2009
* בן שלו, דניאלה ובן ספקטור שרים על יחסים, לא על אהבה, באתר הארץ, 3 במרץ 2011
* סמדר שילוני, חלום עליה, באתר ynet, 23 במרץ 2011
* רועי בהריר, תחנות רוח: תחנות התרבות של דניאלה ספקטור, באתר nrg‏, 14 ביולי 2012
* יקי הפשטיין, כל הצלילים היפים באמת: דניאלה ספקטור נהדרת, באתר nrg‏, 31 בדצמבר 2014
* לבנת בן-חמו, דניאלה ספקטור: לא לקחתי כאופציה שלא אצליח, באתר nrg‏, 30 בינואר 2015
* גלית עדות, הכוכב הזה חי: דניאלה ספקטור מוציאה אלבום שלישי, באתר מעריב השבוע, 15 בפברואר 2015
* בתאל קולמן, ‏דניאלה ספקטור מרשה לעצמה להיות חשופה מתמיד, בעיתון מקור ראשון, 17 במאי 2020
* קטע קול ניר גורלי, כל הדברים היפים באמת | דניאלה ספקטור, בפודקאסט "שיר אחד", 22 ביוני 2020

הערות שוליים
------------

1. ↑  אסף נבו, ‏דניאלה ספקטור: "הייתי עלה תאנה נידף ברוח המזרחית", באתר ‏מאקו‏, 14 בנובמבר 2010
2. 1 2  nrg תרבות, תחנות התרבות של דניאלה ספקטור, באתר nrg‏, 01 בדצמבר 2014
3. ↑  תמונה של הרכב הבנות ליליפות, בו הייתה חברה דניאלה בגיל נוער, בדף הפייסבוק של דניאלה ספקטור
4. ↑  המיני אלבום של דניאלה פפיש (2006), באתר סטריאו ומונו
5. ↑   כלא - עדי הראל, סרטון באתר יוטיוב
6. ↑  אלבום הבכורה של ספקטור, באתר bandcamp
7. ↑  בועז כהן, אתה אומר לי דברים, בסוף תשכח גם אותי, בבלוג **לונדון קולינג**
8. ↑  אסף לבנון, ‏הכוכבת שמתחילה לחיות, באתר ‏מאקו‏, 08 בדצמבר 2009
9. ↑  המצעד השנתי של ערוץ 24 ורשת ג, באתר ‏מאקו‏, 05 בספטמבר 2010
10. ↑  פוסט על השיר "נוף", בדף הפייסבוק של דניאלה ספקטור
11. ↑  ביקורת: דניאלה ובן ספקטור, Love Is, באתר יוסמיוסיק
12. ↑  ביקורת: דניאלה ובן ספקטור, Cut It Out, באתר יוסמיוסיק, פברואר 2011
13. ↑  שגיא בן נון, למה בשיא ההצלחה ברחה דניאלה ספקטור לברלין?, באתר nrg‏, 21 באפריל 2013
14. ↑  טל גורדון,הדברים היפים באמת: דניאלה ספקטור, באתר הבמה, 21 בינואר 2015
15. ↑  ביקורת: פסטיבל הפסנתר, גבע אלון ודניאלה ספקטור, באתר יוסמיוסיק, אוקטובר 2015
16. ↑  עמוס אורן, גבע אלון ודניאלה ספקטור: מתמסרים, באתר הבמה, 27 בדצמבר 2015
17. ↑   דניאלה ספקטור וגבע אלון - זמר נוגה, סרטון באתר יוטיוב
18. ↑  פוסט על השיר "זמר נוגה", בדף הפייסבוק של דניאלה ספקטור
19. ↑  לירון שמם, דניאלה ספקטור: "יש דברים בהיריון ובלידה שהיו כמו פטיש על הראש", באתר מגזין **את**, 7 במרץ 2019
20. ↑  דודי פטימר, ‏טקסטים קשים לעיכול ולחנים מתקתקים: דניאלה ספקטור כובשת באלבום חדש, באתר מעריב אונליין, 29 בדצמבר 2019
21. ↑  תימורה לסינגר, ‏באמצע: למה דניאלה ספקטור נשמעת אותו הדבר באלבום "בהתחלה", באתר גלובס, 18 בינואר 2020
22. ↑  יובל אראל, כפיר ריפשטוס, יום חנויות התקליטים 2020 פרק א' - יובל אראל, בבלוג של יובל אראל, מגזין מוזיקה ותרבות, 29 באוגוסט 2020
23. ↑  יובל אראל‏, פס קול פתיחת שבוע 03.03.2024, בבלוג של יובל אראל, מגזין מוזיקה ותרבות, 3 במרץ 2024
24. ↑  , www.facebook.com

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303129405171
* LCCN: n2018069823
* MusicBrainz: f0fec5b1-0cc4-4f7f-bd6b-5a48ec708625
* VIAF: 298344047
* WorldCat: lccn-n2018069823

 |